Una trentena de matrimonis paterners celebren hui les seues Bodes d'Or
09/12/2016

# Una trentena de matrimonis paterners celebren hui les seues Bodes d'Or

[![Foto de familia de los matrimonios paterneros homenajeados](/images/noticias/2016/12/bodas-oro.jpg)](/images/noticias/2016/12/bodas-oro.jpg)

09.12.2016

L'Ajuntament de Paterna ha homenatjat hui a tots els matrimonis que aquest 2016 compleixen 50 anys de casats amb una recepció en el consistori i un menjar amb ball en un restaurant

L'Ajuntament de Paterna ha homenatjat hui a 28 matrimonis del municipi que aquest any compleixen 50 anys de casats, una emotiva cita a la qual s'han sumat dues parelles que, per diferents circumstàncies, no van poder participar en aquest acte l'any passat.

Per celebrar aquestes Bodes d'Or, l'Alcalde de Paterna, Juan Antonio Sagredo i el regidor de Protecció i Drets de la Ciutadania, Julio Fernández han rebut a les parelles en el saló de plens del consistori en una recepció on s'ha visionat un video amb fotografies dels matrimonis homenatjats, del dia de les seues bodes i d'ara i se'ls ha fet lliurament d'una placa commemorativa i d'un ram de flors.

Durant l'acte, Sagredo ha dirigit unes emotives paraules a tots els assistents per aquests 50 anys de vida en comú i els ha definit com “un exemple d'unió i de convivència”. “Estic convençut que arribar fins a aquí no ha estat fàcil, però també estic segur que tota una vida junts ha merescut la pena”, ha assenyalat l'Alcalde per posar en valor tota aquesta vida d'unió

Per la seua banda, Julio Fernández ha destacat “el mèrit d'aquests 30 matrimonis per viure i conviure durant cinc dècades” i ha afirmat que “per a l'Ajuntament és un orgull que Paterna compte amb tantes parelles que compleixen 50 anys junts”.

Després de finalitzar l'acte, les parelles han gaudit d'un menjar amb ball en un restaurant del municipi.